Pɛl 9
Pɛl kɛnɛ kui̱c ŋɔaani
1
Pɛl ce̱tkɛ kɛ ciek mi ci
duelɛ la̱t,
kä cɛ jɛ lät kä thi̱eer
da̱ŋ bärɔw.
2
Kä cuɛ yaaŋdɛ näk,
kä cuɛ kɔaŋdɛ dhim,
kä cuɛ mi̱ethdɛ rialikä.
3
Kä cuɛ nyier la̱tdɛ ja̱k,
kɛ ɣöö bikɛ wä ciöt
gua̱thni tin loc rɛy wec.
4
“A nɛy tin kueckɛ ŋɔak
bëë wanɛ mi!”
Cuɛ la̱t nɛy tin dɔa̱a̱r i̱,
5
“Bia camɛ mi̱ethdä,
kä bia mathɛ kɔaŋ
in cä dhim.
6
Pa̱lɛ dɔ̱ɔ̱run kɛ ɣöö bia tëk,
bia ja̱lɛ ni duɔ̱ɔ̱p tiitdä
lɔaac.”
7
Ram lueek dɔ̱a̱r, kuethɛ ni rɔ,
kä ram lueek ram mi jiäk
mocɛ ni rɔ̱ buɔ̱t.
8
/Cu dɔ̱a̱r luek, bɛ ji̱ lo̱k.
Luek ni ram mi te pɛl,
bɛ ji̱ nhɔk.
9
Lätni ram mi tekɛ pɛl ruac,
bɛ ŋot kɛ ŋäc ŋɔaani.
Ŋi̱i̱cni gua̱n cuŋni,
bɛ rep ni pɛlɛ.
10
Kɛ ɣöö luth Kuɔth Nhial,
ɛ jɛn tuk ŋäcä ŋɔaani.
Kä ŋäc Raam in rɛl gɔɔydɛ rɔ,
ɛ jɛn tiit lɔaac.
11
Kä pɛl bɛ ni̱n teekädu
rep ɛ ŋuan.
12
Kä mi pɛli,
pɛlu bɛ ji̱ rep.
Kä mi ɛ ji̱n dɔ̱a̱r,
dɔ̱ɔ̱ru bɛ jek ni ji̱.
13
Kä dɔ̱ɔ̱r ce̱tdɛ kɛ ciek mi
gua̱n rɔlä
kä thilɛ mi ŋäcɛ,
kä kui̱cɛ pöc.
14
La nyuurɛ thok duëëlɛ,
wi̱i̱ kɔam guäth in
loc rɛy wec,
15
cɔlɛ nɛy tin jäl kɛ jɛn
gua̱a̱th ɛ mɔ,
tin jäl ni dupdiɛn i̱,
16
“A nɛy diaal tin kueckɛ ŋɔak
bëë wa̱nɛ mi!”
Cuɛ la̱t nɛy tin dɔa̱a̱r i̱,
17
“Pi̱ kuël comkɛ,
kä mi̱eth kua̱n kɛ tɛ̱̈ɛ̱̈ gɔaaɛ.”
18
Duundɛ ɣöö /ci kɛn
ɛ ŋäc i̱ tëë kɛ lia̱a̱,
kɛ ɣöö ja̱a̱l ciëk ɛmɔ,
kɛn a ni puul li̱eth.
